Gauteng se Valke-baas geskorsDie Valke het Dinsdagaand bevestig dat sy hoof in Gauteng, genl.maj. Shadrack Sibiya, geskors is. “Ek kan bevestig dat hy geskors is, maar ek kan ongelukkig nie besonderhede gee nie, aangesien dit ŉ interne saak is,” het brig. Hangwani Mulaudzi, woordvoerder van die Valke, gesê. “Ek kan bevestig dat vroeër vandag [Dinsdag] geskors is met volle betaling.” Mulaudzi het gesê die skorsing sal geldig wees so lank as wat die ondersoek duur en die Valke sal seker maak dat alle prosesse gevolg word. “Die ondersoek sal nie in gedrang gebring word nie. Ons sal seker maak dat die prosesse gevolg word sonder om enige iemand te benadeel.” Victor Nkhwashu, prokureur vir Sibiya, het vroeër bevestig dat sy kliënt die kennisgewing van skorsing omstreeks 15:30 ontvang het. Hy het Dinsdagaand gesê hy kon nog nie met Sibiya vergader om die saak te bespreek of verdere opdrag te ontvang nie. Hy het Dinsdagaand net na 21:00 gesê hulle sal Woensdag vergader. Nkhwashu het bevestig dat Sibiya se skorsing verband hou met sy beweerde betrokkenheid in die onwettige uitlewering van Zimbabwiërs in November 2010. Lees alle vorige berigte oor die Valke op Maroela Media.